На 23.05.2017г. учениците от Професионална гимназия по механизация на селското стопанство „Никола Златарски“, град Златарица взеха участие в представителната изява по случай приключването на проект BG05M2OP001-2.004- 0004 „Развитие на способностите на учениците и повишаване мотивацията им за учене чрез дейности, развиващи специфични знания, умения и компетентности (ТВОЯТ ЧАС) – фаза І“ финансиран от Оперативна програма „Наука и образование за интелигентен растеж“ ,съфинансиран от Европейските структурни и инвестиционни фондове-„Твоят час“. Момчетата от IX и X клас бяха включени в кръжок по математика, който имаше за цел да покаже тази точна наука, като неразделна част от нашето ежедневие. Математиката присъства осезаемо в нашия живот и от нас зависи децата да я намират за интересна и забавана. Именно водени от тази мисъл, ние кръстихме кръжока „Математиката лесна и забавна“. В него учениците решаваха забавни задачки-закачки,създадоха табла с формули, нарисуваха някои от най-значимите математици.

Възпитаниците на гимназията от XI и XII клас пък трябваше да подобрят своето ниво на грамотност, за да успеят да постигнат добри резултати на ДЗИ. Името на кръжока беше „Успешни на матурата“ и желанието на ръководителите беше също и да накарат учениците да намерят смисъл в изучаването на литературата. Когато се изучава литература в една професионална гимназия, възниква трудността да се обясни на младежите защо е необходимо да се фокусират върху този предмет. Това са практически настроени младежи, които излизат с професия и придобити конкретни умения. Те се интересуват от доста по-различна материя, поради тази причина подходът беше малко по-различен. Целта беше да се развие креативното им мислене по един ненатрапчив за тях начин, а именно чрез рисуване. Научиха се да правят мисловни карти и с тях асоциативно да отбелязват най-важните пунктове в едно произведение чрез рисунка. Без дълги планове и критически обяснения. Понякога една ключова дума (или рисунка в техния случай) може да означава много повече от десетки слова. Мисловните карти се основават на използването на нелинейното, лъчисто мислене. По този начин, използвайки система от думи, изображения, числа, логика и цвят, се отключват скрити възможности на мозъка и се повишава капацитета му, подпомагат се способностите на мозъка за планиране, организиране и запаметяване. Освен тези карти разгледхме задължителните произведения за изпита през погледите на българските режисьори. Героите от романите и разказите, оживели във филма, дават различен прочит на произведенията. Направихме и табла с граматически правила, писахме есета, влизахме в ролята на редактори на вестници и списания и се забавлявахме.

В самата изява бяха включени различни по вид и трудност занимания. Започнахме със забавни задачки, които учениците от кръжока задаваха на публиката. Понеже обичаме самоиронията и имаме чувство за хумор, продължихме със скеч по БЕЛ, който разиграха двама ученици в ролята на професора и студента. След това имаше кратък рецитал на любимо българско стихотворение, кръстословица с въпроси по математика и литература, отново скеч, но този път с изпитване по математика и черешката на тортата беше образователната онлайн викторина, на която учениците взеха участие с голям интерес, защото освен образователния характер, в нея присъстваше и състезателният такъв.

Поканихме, разбира се, и гости. Инж. Стоянка Райчева и Владимир Велков, които са членове на съвета „Твоят час“ и председателя на Читалище „Развитие 1885“ Цветанка Бранзелова, както и целия колектив на гимназията.

Дори и като учители, ние имаме какво да научим от децата. Нека по-често да се вслушваме в техните гласове и да осъвременяваме методите си на обучение. Няма да ни възприемат като по-малки авторитети, ако им позволим да разкажат виц в час или се посмеем заедно с тях...